สาวแสบเฟซตุ๋นทอง ลงประมูลถูกๆ ล่อ 60 แมงเม่า สูญเงิน 90 ล้าน
ปอท.รวบแล้วสาวแสบอ้างเป็นตัวแทนห้างทอง ลวงเหยื่อร่วมประมูลซื้อทองคำราคาถูกผ่านเฟซบุ๊กรูปแบบเดิมลงทุนแรกๆได้รับทองคำตามนัด แต่พอมีคนร่วมลงทุนมากขึ้น ไม่บ่ายเบี่ยงก็หายตัวติดต่อไม่ได้ มีเหยื่อทั้งหมดกว่า 60 คนความเสียหาย 90 ล้านบาท รับวางแผนลวงเหยื่อเพียงคนเดียว แต่ตอนหลังเริ่มมีคนทำตัวเป็นแม่ข่ายระดมทุนกินเปอร์เซ็นต์อีกทอด เตรียมขยายผลออกหมายจับมาดำเนินคดีทั้งหมด,ตำรวจจับสาวแสบหลอกประมูลขายทองทางเน็ต เปิดเผยขึ้นที่กองบังคับการปราบปราม (บก.ป.) เมื่อเวลา 12.00 น. วันที่ 21 เม.ย. พล.ต.ท.ฐิติราช หนองหารพิทักษ์ ผบช.ก. พร้อมด้วย พล.ต.ต.ศุภเศรษฐ์ โชคชัย ผบก.ปอท. พ.ต.อ.สยาม บุญสม รอง ผบก.ปอท. พ.ต.อ.ชนันนัทธ์ สารถวัลย์แพศย์ ผกก.2 บก.ปอท. พ.ต.ท.วัชรพันธ์ ศิริพากย์ รอง ผกก.2 บก.ปอท. และ พ.ต.ท.กมล ทวีศรี สว.กลุ่มงานสนับสนุนฯ ปฏิบัติหน้าที่ สว.กก.2 บก.ปอท. แถลง จับกุม น.ส.รัชชุดา ทองแย้ม อายุ 32 ปี อยู่เลขที่ 12/1 หมู่ 6 ต.คูคต อ.ลำลูกกา จ.ปทุมธานี ผู้ต้องหาตามหมายจับศาลอาญาที่ 980/2560 ลงวันที่ 20 เม.ย.2560 ข้อหาฉ้อโกงประชาชน และข้อหานำเข้าสู่ระบบคอมพิวเตอร์อันเป็นเท็จ จับกุมผู้ต้องหาได้ที่โรงรถข้างห้องพักเลขที่ 21 เช็คอิน รีสอร์ท คลอง 8 เลขที่ 45/21 ต.ลำผักกูด อ.ธัญบุรี จ.ปทุมธานี,พล.ต.ต.ศุภเศรษฐ์ โชคชัย ผบก.ปอท.กล่าวว่า การจับกุมครั้งนี้สืบเนื่องจากเมื่อวันที่ 19 เม.ย.กลุ่มผู้เสียหายกว่า 60 คน เข้าแจ้งความพนักงานสอบสวน บก.ปอท. ดำเนินคดีกับผู้ใช้เฟซบุ๊กชื่อ รัชชุดา ทองแย้ม หลังหลอกลวงให้ผู้เสียหายร่วมลงทุนประมูลและซื้อขายทองคำ อ้างว่าสามารถซื้อทองได้ราคาถูกกว่าท้องตลาด รวมทั้งนำทองคำมาประมูลในเฟซบุ๊ก หลังหลงเชื่อโอนเงินซื้อทองคำไปแล้วกลับไม่ได้รับทองคำตามระบุไว้ รวมมูลค่าเสียหายประมาณ 90 ล้านบาท เหตุเกิดตั้งแต่ช่วงปลายปี 2559 หลังรับแจ้งพนักงานสอบสวนเร่งรวบรวมพยานหลักฐานพบว่าผู้กระทำความผิดคือ น.ส.รัชชุดา ทองแย้ม มีพฤติการณ์อ้างเป็นตัวแทนห้างทองแห่งหนึ่ง ซื้อขายทองคำได้ราคาถูก นำมาขายรวมทั้งเปิดประมูลให้บุคคลทั่วไปที่สนใจ เปิดประมูล 4-5 ครั้งต่อวัน มีเงื่อนไขว่าผู้ประมูลจะได้รับทองคำหลังการประมูล 15-20 วัน มีผู้ที่หลงเชื่อเข้ามาประมูลและสั่งซื้อทองคำจำนวนมาก,ระยะแรกเมื่อประมูลหรือจำหน่ายทองคำ หลังโอนเงินตามราคาประมูลหรือสั่งซื้อ ผู้ต้องหาจะส่งมอบทองคำตามที่ตกลง เพื่อสร้างความน่าเชื่อถือว่า ผู้ประมูลหรือสั่งซื้อได้รับทองคำจริง นำไปขายต่อทำกำไรได้ แต่เมื่อมีผู้หลงเชื่อเข้ามาประมูลหรือซื้อทองคำมากขึ้น เริ่มมีผู้ผันตัวเป็นแม่ทีมเปิดรับสมาชิกระดมทุนเพื่อสั่งซื้อทองคำจากผู้ต้องหา อ้างว่าจะนำทองคำที่ได้ไปขายแล้วเอากำไรมาแบ่งสมาชิก หรือประกาศขายต่อกับบุคคลอื่นอีกทอดหนึ่ง แต่ภายหลังประมาณเดือนกุมภาพันธ์เริ่มมีผู้เสียหายไม่ได้รับทองคำ เมื่อติดตามทวงถามจะถูกบ่ายเบี่ยงว่า ติดขัดปัญหาห้างทองไม่ได้ส่งมอบทองคำมาให้ หรือยินยอมชดใช้คืนเป็นเงินสด ไม่มีเจตนาฉ้อโกง จนไม่สามารถติดต่อได้ ผู้เสียหายจึงรู้ตัวว่าถูกหลอก ก่อนรวมตัวกันมาแจ้งความ ผบก.ปอท.กล่าว,สอบสวน น.ส.รัชชุดา ทองแย้ม ผู้ต้องหารับสารภาพว่า เปิดเพจเฟซบุ๊กเมื่อประมาณกลางปี 2559 เพื่อเปิดประมูลทองคำ และนำทองคำมาขายให้ผู้ที่สนใจ โดยมีทองคำอยู่จริง เมื่อมีผู้ประมูลทองคำได้จะนำทองส่งมอบให้ทางไปรษณีย์ จนเมื่อช่วงต้นเดือนมีนาคม มีกลุ่มบุคคลมาติดตามทวงถามเรื่องทองคำที่บ้าน ทำให้ตนไม่สามารถติดต่อกับห้างทองเพื่อนำทองคำมาส่งมอบให้ผู้เสียหายได้ อย่างไรก็ดี ยอมรับว่าไม่ได้เป็นผู้แทนของห้างทอง เป็นเพียงผู้ติดต่อซื้อทองคำจากห้างทองต่างๆก่อนนำมาเปิดประมูลเท่านั้น ที่ผ่านมาคิดวิธีการหลอกลวงเพียงลำพังคนเดียว แต่บางครั้งที่ไม่สามารถนำทองคำมาส่งมอบให้ผู้ประมูลได้ จะชดใช้เงินคืนให้ผู้เสียหาย,ผู้สื่อข่าวรายงานว่า ระหว่างแถลงข่าวจับกุม น.ส.รัชชุดา ผู้ต้องหา มีกลุ่มผู้เสียหายบางส่วนมาร่วมรับฟังการแถลงข่าว ต่อว่าผู้ต้องหาด้วยสีหน้าไม่พอใจ และพยายามเข้าไปทำร้ายร่างกายผู้ต้องหาด้วย แต่เจ้าหน้าที่สามารถป้องกันเหตุไว้ได้ทัน แล้วควบคุมผู้ต้องหาไปฝากขังที่ สน.ทุ่งสองห้อง ก่อนนำส่งศาลอาญาฝากขังวันที่ 22 เม.ย.
ปอท.รวบแล้วสาวแสบอ้างเป็นตัวแทนห้างทอง ลวงเหยื่อร่วมประมูลซื้อทองคำราคาถูกผ่านเฟซบุ๊กรูปแบบเดิมลงทุนแรกๆได้รับทองคำตามนัด แต่พอมีคนร่วมลงทุนมากขึ้น ไม่บ่ายเบี่ยงก็หายตัวติดต่อไม่ได้ มีเหยื่อทั้งหมดกว่า 60 คนความเสียหาย90ล้าน
ประมูลทอง,ตุ๋นทอง,หลอกประมูลทอง,รัชชุดา ทองแย้ม,ข่าวหน้า1